**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL KLAIPĖDOS MIESTO SAVIVALDYBĖS TARYBOS 2011 M. GRUODŽIO 22 D. SPRENDIMO NR. T2-401 „DĖL KLAIPĖDOS MIESTO SAVIVALDYBĖS MATERIALIOJO TURTO NUOMOS TVARKOS APRAŠO PATVIRTINIMO“ PAKEITIMO**

2017 m. vasario 6 d. Nr. T1-41

Klaipėda

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, Klaipėdos miesto savivaldybės taryba nusprendžia:

1. Pakeisti Klaipėdos miesto savivaldybės materialiojo turto nuomos tvarkos aprašą, patvirtintą Klaipėdos miesto savivaldybės tarybos 2011 m. gruodžio 22 d. sprendimu Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“:

1.1. pakeisti 4 punktą ir jį išdėstyti taip:

„4. Į nuomojamo turto sąrašą gali būti įtrauktas:

4.1. Savivaldybės administracijos patikėjimo teise valdomas nekilnojamasis turtas, kuris nereikalingas savivaldos funkcijoms įgyvendinti ir nepatvirtinta šio turto privatizavimo programa;

4.2. kitų biudžetinių įstaigų patikėjimo teise valdomas nekilnojamasis turtas, kuris nuomojamas veiklai, susijusiai su patikėtinio vykdoma veikla;

4.3. savivaldybės įmonių patikėjimo teise valdomas nekilnojamasis turtas, kai šio turto nuomos galimybė numatyta įmonių įstatuose.“;

1.2. pakeisti 11 punktą ir jį išdėstyti taip:

„11. Savivaldybės turtas išnuomojamas ne ilgesniam kaip 5 metų laikotarpiui. Jeigu nuomininkas tinkamai vykdo sutartinius įsipareigojimus, sutartis, nekeičiant nuompinigių dydžio, vieną kartą atnaujinama naujam 3 metų laikotarpiui. Likus ne mažiau kaip 2 mėnesiams iki nuomos sutarties termino pabaigos, nuomininkas privalo pateikti patikėtiniui prašymą atnaujinti nuomos sutartį.“;

1.3. pakeisti 12 punktą ir jį išdėstyti taip:

„12. Savivaldybės turto nuomininkas, tinkamai vykdęs sutartinius įsipareigojimus, turi pirmenybės teisę antrą kartą atnaujinti nuomos sutartį naujam 5 metų laikotarpiui už viešame nuomos konkurse pasiūlytą didžiausią nuomos kainą. Viešas nuomos konkursas skelbiamas likus ne mažiau kaip 4 mėnesiams iki nuomos sutarties termino pabaigos. Naujam terminui sudaryta nuomos sutartis vieną kartą atnaujinama šio Tvarkos aprašo 11 punkte nustatytomis sąlygomis.“;

1.4. papildyti 31 punktu:

„31. Nuomojant savivaldybės nekilnojamąjį turtą kartu su juo gali būti išnuomojamas savivaldybei nuosavybės teise priklausantis ilgalaikis ir (ar) trumpalaikis materialusis (kilnojamasis) turtas, jeigu tuo siekiama užtikrinti efektyvią savivaldybės nekilnojamojo turto nuomą. Ilgalaikio ir (ar) trumpalaikio materialiojo turto nuomos mokestis įskaitomas į nekilnojamojo turto nuomos mokestį.“

2. Nustatyti, kad 1 punkte nurodyti pakeitimai galioja naujai sudaromoms savivaldybės ilgalaikio turto nuomos sutartims.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

|  |  |
| --- | --- |
| Savivaldybės meras  |  |

|  |  |
| --- | --- |
| Teikėjas – Savivaldybės administracijos direktorius | Saulius Budinas |

Parengė

Turto skyriaus vedėjas

Edvardas Simokaitis, tel. 39 60 36

2017-01-31